**Milliy mass-mediani qoʻllab-quvvatlash va rivojlantirish jamoat fondining 2021-yildagi faoliyati toʻgʻrisida**

**HISOBOT**

Milliy mass-mediani qoʻllab-quvvatlash va rivojlantirish jamoat fondi 2019-yil noyabr oyida tashabbuskor jurnalistlar va blogerlar guruhi tomonidan Oʻzbekistonda OAV sohasini rivojlantirish, media hamjamiyati vakillarini moddiy qoʻllab-quvvatlash va huquqlarini roʻyobga chiqarish maqsadida tashkil etilgan. Roʻyxatdan oʻtgan paytdan boshlab, Fond tomonidan media bozorida ommaviy axborot vositalari uchun teng sharoitlar yaratish, ularni yanada rivojlantirish, shuningdek, jurnalistlar va blogerlar huquqlarini amalga oshirish sohasida salmoqli ishlar bajarildi.

2021-yilda Fond moliyaviy mablagʻlarini shakllantirishning asosiy manbalari jismoniy shaxslarning ixtiyoriy xayriyalari va mahalliy tashkilotlarning homiylik mablagʻlari boʻldi. Umuman olganda, Fond hisob raqamiga **12 493 million soʻm** kelib tushdi.

Ushbu mablagʻlar milliy mediani rivojlantirish va OAV, jurnalistlar hamda blogerlarni har tomonlama qoʻllab-quvvatlash, “Koʻngil koʻzi” loyihasi boʻyicha koʻrishida nuqsoni boʻlgan bolalarni qoʻllab-quvvatlash, “Zakovat” NNT imkoniyatlari orqali mamlakatda yoshlar intellektual harakatini rivojlantirish va gender tengligi masalalarini hal qilishda koʻmaklashish kabi sohalarda Mass-media fondining ustav vazifalarini amalga oshirishni taʼminlashga yoʻnaltirildi. Xususan:

– OAV, jurnalist va blogerlarga moliyaviy yordam koʻrsatish doirasida Jamgʻarma tomonidan bir nechta OAV tahririyatlariga moliyaviy yordam koʻrsatildi, shuningdek, koʻp yillik OAV ish tajribasiga ega keksa jurnalist Rustam Obidovning 2021-yil davomida mehnat faxriylari uchun ixtisoslashtirilgan internatda yashash xarajatlari qoplab berildi.

– 2021-yil davomida Fond davlat organlari faoliyatining ochiqligi va shaffofligini taʼminlash, shuningdek, ularning kommunikatsiya strategiyalarining istiqbolli yoʻnalishlarini belgilash boʻyicha taklif va tavsiyalar ishlab chiqish ustida ishladi. Shu maqsadda Oʻzbekistonga ijtimoiy tarmoqlarni oʻrganishga ixtisoslashgan yirik tahliliy markaz (“Krimbur” kompaniyasi) mutaxassislari taklif qilindi va ular bilan muzokaralar oʻtkazildi.

– Fond 2021-yil 9-10-sentyabr kunlari Toshkent shahrida YXHTning OAV erkinligi masalalari boʻyicha vakili ofisi tomonidan tashkil etilgan **23-Markaziy Osiyo OAV konferensiyasini** tashkil etish va oʻtkazishda faol ishtirok etdi. Tadbir davomida Fond rahbarlari konferensiya ishtirokchilari bilan Oʻzbekistonda ommaviy axborot vositalari sohasini rivojlantirish holati yuzasidan oʻz fikr-mulohazalarini oʻrtoqlashdi hamda soʻz erkinligini taʼminlash va axborotdan foydalanishni yanada kengaytirish boʻyicha qator takliflarni ilgari surdi.

– Mass-media fondi va YXHTning Oʻzbekistondagi loyihalari koordinatorining **“Oʻzbekistonda ommaviy axborot vositalarini qoʻllab-quvvatlash”** qoʻshma loyihasi doirasida mamlakatimizning barcha hududlarida **“Jurnalistlar va blogerlarning huquqiy va media-axborot savodxonligi sohasidagi salohiyatini oshirish”** mavzusida ikki kunlik treninglar oʻtkazildi. Trening ishtirokchilari ommaviy axborot vositalari faoliyatining huquqiy jihatlari, jumladan, jurnalistlar va blogerlarning huquq va majburiyatlari haqida bilim oldilar, jurnalistlar va blogerlar oʻz kasbiy faoliyatida tez-tez duch keladigan bir nechta vaziyatlarni misollarda tahlil qildilar, ommaviy axborot vositalari xodimlarining huquq va manfaatlarini himoya qilishning huquqiy mexanizmlarini muhokama qildilar. Umumiy qamrov **240 kishini** tashkil etdi. Shuni alohida taʼkidlash joizki, trenerlar sifatida tajribali mediamutaxassislar, shuningdek, professional huquqshunoslar jalb etildi.

Hisobot davrida Fond faoliyatining muhim yoʻnalishlaridan biri **mamlakatda intellektual yoshlar harakatini rivojlantirish** boʻldi. Xususan, 2021-yilda Fond “Zakovat intellektual klubi” nodavlat notijorat tashkilotining yagona taʼsischisi boʻldi va butun respublikadan yoshlarni ushbu harakatga jalb qilish uchun barcha zarur shart-sharoitlarni yaratdi.

**1.** Yoshlarni intellektual harakatga jalb etish boʻyicha birinchi tadbir “Zakovat” oʻyini boʻyicha oʻtkazilgan keng miqyosli chempionat boʻldi. Unda ishtirok etish uchun “Zakovat” klubiga **13 mingdan ortiq** talabgor ariza topshirdi: **1932 kishi** **322 ta jamoa** tarkibida, yana **11 111 kishi** yakka tartibda roʻyxatdan oʻtdi.

Toshkent shahri va Toshkent viloyati “Zakovat” turnirida ishtirok etish uchun 2021-yil 28-fevral kuni Markaziy Osiyodagi eng katta sigʻimli muz saroyida – “Humo Arena”da - bilimdonlarni tayyorgarlik darajasiga koʻra jamoalarga taqsimlash maqsadida saralash oʻtkazildi. Unda **7 mingdan ziyod** kishi qatnashdi.

11-mart kuni “Oʻzbekfilm” kinostudiyasi pavilonida turnirning 1-, 2- va 3-oʻrinlari uchun final oʻyinlari boʻlib oʻtdi. Poytaxt mintaqasi va Toshkent shahridan jami **530 ta jamoa** turnirda ishtirok etdi.

**2.** Oʻyinga boʻlgan kuchli qiziqish uning tashkilotchilarini “Zakovat”ning rus tilida soʻzlashuvchi ligasini tashkil etishga undadi. 2021-yil 2-may kuni Toshkentdagi Botanika bogʻida “Zakovat” rus tilida soʻzlashuvchi ligasining birinchi turniri oʻtkazildi. Tadbirda butun respublikadan **187 ta jamoa** ishtirok etdi. Bu Oʻzbekistonda ham, MDHda ham rus tilida soʻzlashuvchi segmentdagi intellektual oʻyinlarni oʻtkazishda oʻyinchilar soni boʻyicha mutlaq rekord boʻldi. Hatto “Nima? Qayerda? Qachon?” boʻyicha jahon chempionatlarida ham 70-80 tadan ortiq jamoa toʻplanmaydi.

2021-yilning mart-iyun oylarida Oʻzbekistonning barcha hududlarida “Zakovat” oʻyinlarining viloyat chempionatlari oʻtkazildi. Ularning har birida **4** tadan gʻolib jamoa aniqlandi.

Birinchi oʻrin uchun mukofot - **100 mln soʻm**, ikkinchi oʻrin uchun - **20 mln soʻm**, uchinchi oʻrin uchun - **10 mln soʻm** qilib belgilandi.

**3.** Ushbu yoʻnalishdagi eng keng koʻlamli va ahamiyatli tadbirlar 2021-yil 9-13-oktyabr kunlari Buxoro viloyatidagi “Bukhara Desert Oasis” turistik majmuasida boʻlib oʻtgan “Zakovat” final oʻyinlari va grand-finali boʻldi. Ularda oʻyinchi sifatida **300 ga yaqin kishi** qatnashdi: **11 ta** hududdan **44 ta jamoa** hamda Toshkent shahri va Toshkent viloyati, shuningdek Samarqanddan 2 ta gʻolib jamoa. Mintaqaviy jamoalarni qoʻllab-quvvatlash uchun butun respublikadan “Zakovat” harakatining **3 mingdan ortiq aʼzosi** tashrif buyurdi.

Oʻzbekiston Respublikasi Prezidenti Shavkat Mirziyoyevning tadbirda ishtiroki va butun intellektual harakatni qoʻllab-quvvatlovchi nutqi tadbir ishtirokchilariga alohida ruhiyat bagʻishladi hamda Zakovat intellektual oʻyini grand-finalining oʻyinchi-jamoalarida kuchli hayajon uygʻotdi.

Grand-final gʻoliblari davlat rahbari qoʻlidan davlat mukofotlari, shuningdek, “Gentra” avtomobillarini oldilar.

**4.** 2021-yilning 14-15-avgust kunlari Zakovat-Gambit shaxmat turnirining finali oʻtkazildi. Turnirda ishtirok etish uchun barcha toifalar boʻyicha jami **3 760 dan ortiq** talabgor roʻyxatdan oʻtdi.

Finalning birinchi kunida 6 ta saralash bosqichi oʻtkazildi. Ularning yakunida bir vaqtning oʻzida oʻyin seanslari boʻlib oʻtdi. Bizning oʻyinchilarimiz bilan chempionat mehmonlari, jahonga mashhur grossmeysterlar: jahon chempionlari Vishvanatan Anand, Yudit Polgar, Rustam Qosimjonov, shuningdek, Gulruhbegim Tohirjonova va Timur Gareevlar shaxmat taxtasi ortida bellashdilar.

Finalning ikkinchi kuni musobaqaning rasmiy oʻyinlaridan soʻng mahorat darslari oʻtkazildi.

Yakunda tantanali taqdirlash marosimi va musobaqaning rasmiy yopilishi boʻlib oʻtdi.

Turnirning umumiy sovrin fondi **610 million soʻmni** tashkil etdi.

Shuningdek, hisobot davrida Fond “Koʻngil koʻzi” loyihasini amalga oshirishni davom ettirdi. Bu loyihaning maqsadi koʻrish qobiliyati cheklangan shaxslarning ijtimoiy reabilitatsiyasiga koʻmaklashish, koʻzi ojiz va zaif koʻruvchilar uchun zarur adabiyotlardan foydalanish va madaniyat obyektlariga kirish imkoniyatlarini taʼminlash, hamda soha xodimlarini kasbiy qoʻllab-quvvatlashdan iborat.

Ushbu yoʻnalishda quyidagi ishlar amalga oshirildi:

– Samarqand shahrida “Samarkand Half Marathon” ikkinchi xalqaro xayriya yugurish musobaqasi oʻtkazildi va tadbirdan tushgan mablagʻlarga teatrlarda tiflokommentariya uchun uskunalar xarid qilinib oʻrnatildi;

– Yangi 2021-yil arafasida “Sovgʻalar karvoni” xayriya aksiyasi doirasida respublikadagi barcha koʻzi ojiz va zaif koʻruvchi bolalar uchun maktab-internatlarga oʻquvchilarga moʻljallangan sovgʻalar yuborildi. 2021-yilda **3 469 nafar** bola yangi yil sovgʻalarini oldi;

– 2021-yilda “Koʻngil koʻzi” loyihasi oʻz faoliyati doirasini kengaytirdi. Koʻrish qobiliyati cheklanganlar uchun moʻljallangan maktab-internatlarning **3 199 nafar** oʻquvchisi koʻrish qobiliyatini yaxshilash imkoniyati yuzasidan tibbiy koʻrikdan oʻtkazildi. Respublika ixtisoslashtirilgan koʻz mikroxirurgiyasi markazi mutaxassislari yordamida jarrohlik amaliyotiga muhtoj boʻlgan bolalar zarur jarrohlik aralashuvining murakkablik darajasiga qarab guruhlarga ajratildi. Natijada, 2021-yil davomida **291 nafar** bolada jami **372 ta jarrohlik amaliyoti** oʻtkazildi.

Shunday qilib, loyiha oʻsib kelayotgan avlod, jumladan, imkoniyati cheklangan bolalar mamlakatimizda yaratilayotgan shart-sharoitlardan foydalana olishi, jamiyatning toʻlaqonli va teng huquqli aʼzolari boʻlishi uchun barcha saʼy-harakatlarni amalga oshirmoqda.

Milliy mass-mediani qoʻllab-quvvatlash va rivojlantirish jamoat fondining 2021-yildagi faoliyati toʻgʻrisidagi hisoboti Fond Vasiylik kengashi aʼzolari tomonidan muhokama qilindi. Ular hisobot davrida, davom etayotgan pandemiya bilan bogʻliq qiyinchiliklarga qaramay, tashkilot nafaqat Oʻzbekistondagi ommaviy axborot vositalari sohasini qoʻllab-quvvatlash va rivojlantirishga, balki yoshlarning ilm-fan va taʼlimga qiziqishini oshirishga ham sezilarli hissa qoʻshganini taʼkidladilar.